Семьон Надсон
Слово

Превод от руски: Андрей Германов, —

chitanka.info

О, ако аз пламтящо слово

от Музата бих в дар добил,

как безпощадно и сурово

порок и злоба бих клеймил!

Бих тръгнал аз на бой с мъглата

и светло знаме бих развял,

стремеж към правда на земята

със песен жива бих възпял.

Със смях такъв бих аз осмивал,

с такива сълзи бих горял

и над света аз бих развивал

забравения идеал…

Светът би трепнал и пробуден

би свойто минало видял

и сам от правдата учуден

присъдата си би издал.

И във мълчанието гробно

гърмял би смелият ми глас

с негодувание съдбовно —

сред сълзи, мъка и екстаз!

Не ми е съдено дар-слово.

Гласът ми слаб е, аз съм млад.

Сърцето — за борба готово,

е пълно от безсилен ад.

И от риданията живи,

от укора така дълбок

гнетят ме мисли мълчаливи,

че аз съм роб, а не пророк!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.